Мектепішілік ата-аналар жиналысының хаттамасы
№2 отырыс
Тақырыбы: «Бала тәрбиесі отбасынан басталады»
Өткізілген күні: 2025 жылғы 

Қатысқандар: Мектеп директоры, тәрбие орынбасары, оқу орынбасары,  әлеуметтік педагог, сынып жетекшілер және ата-аналар (қатысқандар тізімі тіркелді)
Қатыспағандар: 28 
КҮН ТӘРТІБІНДЕГІ МӘСЕЛЕЛЕР:
1.Жасөспірімдер арасындағы құқық бұзушылықтың алдын алуда отбасының рөлі.
(Нашақорлық, темекі, зиянды әдеттер: ата-аналық бақылау және алдын алу шаралары.)
2.Зорлық-зомбылықтың алдын алу: отбасы, мектеп және қоғам арасындағы байланысты нығайту.
(Буллинг, кибербуллинг, эмоционалдық зорлық түрлері туралы ақпарат.)
3. ІІ тоқсанның оқу-тәрбие қортындысы
(Қатысу, үлгерім, тәртіп, іс-шараларға қатысу көрсеткіштері.)

1-мәселе бойынша: Директордың тәрбие ісі жөніндегі орынбасары А.Н. Байболова сөз алып, жасөспірімдер арасындағы құқық бұзушылықтың алдын алу бойынша жүргізіліп жатқан жұмыстар жөнінде жан-жақты баяндама жасады. Баяндама барысында қазіргі қоғамдағы жасөспірімдердің мінез-құлық ерекшеліктері, қауіп-қатер факторлары, отбасы тарапынан бақылаудың жеткіліксіздігі салдарынан туындайтын мәселелер кеңінен қарастырылды.
Алдымен, отбасы – баланың алғашқы тәрбиесі мен қауіпсіздік ортасы екендігі атап өтіліп, ата-ананың күнделікті бақылауы, баламен тұрақты қарым-қатынасы, эмоционалдық қолдауы және тәрбие үлгісінің бала тұлғасының қалыптасуына тікелей ықпал ететіндігі түсіндірілді.
Баяндамада жасөспірімдер арасында жиі кездесетін нашақорлық, темекі тарту, вейп қолдану, энергетикалық сусындарға тәуелділік мәселелері қозғалды. Бұл зиянды әдеттердің ерекше қауіптілігі, олардың жас организмнің жүйке жүйесіне, жүрек-қан тамырлары қызметіне, тыныс алу жолдарына, психологиялық тұрақтылығына ауыр әсер ететіні жөнінде нақты деректер келтірілді.
Сонымен қатар, интернеттегі түрлі теріс бағыттағы топтардың, бұқаралық ақпарат құралдарындағы жарнамалардың және құрбы-құрдастар ортасының ықпалының жоғары екендігі атап өтілді.
Ата-аналарға жасөспірімдердегі қауіпті мінез-құлықтың ерте белгілерін анықтау жолдары түсіндірілді:
мінез-құлықтағы кенет өзгерістер;
үйден жиі себепсіз кету немесе кешігу;
ұйқы мен тәбет режимінің бұзылуы;
ақшаның жиі жоғалуы немесе қосымша қаражат сұралуы;
жаңа, күмәнді ортаға жиі баруы;
агрессия немесе тұйықталу;
оқу үлгерімінің нашарлауы.
Жиналыс барысында ата-аналарға бала тәрбиесіндегі ашық диалогтың маңыздылығы ерекше айтылды. Отбасындағы жылы атмосфера, сенімге негізделген байланыс, баланың жеке пікірін сыйлау, оның күнделікті сезімдері мен уайымдарын тыңдау – құқық бұзушылықтың алдын алудың ең тиімді жолдарының бірі екендігі түсіндірілді.
Сонымен қатар, үй жағдайында жүргізілуі тиіс алдын алу шаралары бойынша нақты ұсыныстар берілді:
баланың күн тәртібін қадағалау және бос уақытын пайдалы ұйымдастыру;
спорт секциялары мен шығармашылық үйірмелеріне қатысуын қамтамасыз ету;
интернет пен әлеуметтік желіні қолдану уақытын бақылау;
күмәнді достармен араласуды шектеу;
отбасы ішінде өзара сыйластық пен тәртіп талаптарын жүйелі сақтау;
мектеппен үздіксіз байланыста болу.
Директордың тәрбие ісі жөніндегі орынбасары сөзінің соңында ата-аналар қауымдастығын мектеппен бірлесе отырып жұмыс жасауға, әрбір баланың қауіпсіздігі мен тәрбиесін бірлесіп қамтамасыз етуге шақырды.
 2-мәселе бойынша: Мектептің әлеуметтік-педагогы Садықова Ү.Е. сөз алып, қазіргі таңда жасөспірімдер арасында кең таралып отырған буллинг, кибербуллинг және зорлық-зомбылықтың эмоционалдық түрлері туралы жан-жақты түсіндірме берді. 
Алдымен буллингтің анықтамасы, белгілері және оның бала психикасына ұзақ мерзімді әсерлері талқыланды. Оның ішінде:
жүйелі түрде мазақ ету, кемсіту;
аты-жөнін қорлау;
топтан шеттету;
сөзбен қорқыту;
заттарын тартып алу немесе бүлдіру
сияқты әрекеттердің буллингке жататыны нақты мысалдармен түсіндірілді.
Сондай-ақ, қазіргі цифрлық заманда жиі кездесетін кибербуллинг түрлері кеңінен қарастырылды: әлеуметтік желілердегі қорлау, жағымсыз пікірлер, жалған ақпарат тарату, фотосуреттерін рұқсатсыз жариялау, чаттағы қысым көрсету және анонимді қорқыту жағдайлары. Мұндай әрекеттердің жасөспірімнің өзін-өзі бағалауына, эмоционалдық жағдайына, оқу үлгеріміне және тұлғалық дамуына елеулі зиян келтіретіні айтылды.
Сонымен қатар  отбасындағы қиындықтар, тәртіп мәселелері, қаржылық немесе эмоционалдық қолдаудың жеткіліксіздігі сияқты факторлардың оқушының мінез-құлқына әсер ететінін түсіндірді.
Осыған байланысты әлеуметтік педагогтың жылдық профилактикалық жұмыстарының негізгі бағыттары таныстырылды:
[bookmark: _GoBack]құқық қорғау органдарымен байланыс;
ата-аналармен кеңес беру жұмыстары;
мектепте қауіпсіз орта қалыптастыруға бағытталған акциялар, тренингтер, ақпараттық кездесулер.
Жиналыс барысында ата-аналарға онлайн кеңістіктегі қауіпсіздік бойынша нақты ережелер мен ұсыныстар берілді:
баланың әлеуметтік желілердегі парақшаларын бақылау;
телефон мен интернетті қолдану уақытын шектеу;
ашық емес, жеке ақпаратты жарияламау;
бейтаныс адамдармен хат алмасуды тоқтату;
киберқауіп жағдайында бірден ата-анаға немесе мұғалімге хабарлау;
құрылғыларға қауіпсіздік фильтрлері мен ата-ана бақылау жүйесін орнату.
Сонымен қатар, психолог және әлеуметтік педагог мектеп–отбасы–қоғам үштігінің тығыз байланысы қалыптасқанда ғана зорлық-зомбылық пен буллингтің алдын алу тиімді болатынын атап өтті. Баламен сенімді қарым-қатынас жасау, оның эмоцияларын тыңдау, пікірін сыйлау және психологиялық қолдау көрсету — баланың қауіпсіз даму ортасын қамтамасыз ететін негізгі факторлар екені айтылды.

 3-мәселе бойынша: Директордың оқу ісі жөніндегі орынбасары ІІ тоқсан бойынша оқу үлгерімі мен сабаққа қатысу нәтижелерін ұсынды.
Сынып жетекшілері тәртіп, сынып ішілік жұмыстар, үй тапсырмасын орындау, іс-шараларға қатысу белсенділігі туралы есеп берді.
Қатысуы төмен оқушылармен және ата-аналармен жеке жұмыс жүргізу қажеттілігі айтылды.

Жиналыс қаулы етеді:

1. Отбасында тәрбиелік бақылауды күшейту, балалардың бос уақытын тиімді ұйымдастыру және зиянды әдеттердің алдын алу жұмыстарын жүйелі жүргізу.

2. Зорлық-зомбылықтың, буллингтің және кибербуллингтің алдын алу бойынша мектеп пен отбасының өзара байланысын нығайту.

3. ІІ тоқсанда білім сапасын арттыру мақсатында пән мұғалімдері тарапынан қосымша қолдау көрсету, сабаққа қатысуы төмен оқушылармен жеке жұмыс жүргізу.


Хатшы: Түймебаева С.Б.
Қолы: ____________________
Күні: «15» қаңтар 2025 ж.







